
ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedníčky senátu JUDr. Marty Šašinkovej a členov senátu Mgr. Štefana Zelenáka a JUDr. Ley Gubovej, v právnej veci žalobcu ČSOB Poisťovňa, a.s., Žižkova 11, 811 02 Bratislava, IČO: 31 325 416, práv. zast. Malata, Pružinský, Hegedüš & Partners s. r. o., Twin City Tower, Mlynské nivy 10, 821 09 Bratislava, IČO: 47 239 921, proti žalovanému BMX Slovensko, s.r.o. v likvidácii, (predtým BRALO, s.r.o.) 920 55 Bojničky 462, IČO: 36 742 252, práv. zast. Advokátska kancelária JUDr. Peter Peružek, s.r.o. Hollého 20, 920 01 Hlohovec, IČO: 47 256 371, adresa na doručovanie Podzámska 41/A, 920 01 Hlohovec, o zaplatenie 649,61,-EUR s príslušenstvom titulom regresného nároku poškodeného T. A. a o odvolaní žalovaného proti rozsudku Okresného súdu Trnava č.k. 36Cb/97/2023-133 zo dňa 24.11.2023 jednohlasne, takto rozhodol: I. Krajský súd v Bratislave rozsudok Okresného súdu Trnava, č.k. 36Cb/97/2023 - 133 zo dňa 24.11.2023 v napadnutom výroku I. a III. potvrdzuje. II. Krajský súd v Bratislave odvolanie žalovaného voči výroku II. rozsudku Okresného súdu Trnava č.k. č. k. 36Cb/97/2023 - 133 zo dňa 24.11.2023 odmieta. III. Žalobcovi priznáva nárok na náhradu trov odvolacieho konania v celom rozsahu. odôvodnenie: 1. Napadnutým rozsudkom súd prvej inštancie prvým výrokom žalovanému uložil povinnosť zaplatiť žalobcovi sumu 487,21,-EUR spolu s úrokom z omeškania vo výške 5 % ročne zo sumy 487,21,-EUR od 19.2.2017 do zaplatenia, druhým výrokom vo zvyšku istiny a prislúchajúceho úroku z omeškania súd žalobu zamietol a tretím výrokom uložil žalovanému povinnosť zaplatiť žalobcovi náhradu trov konania vo výške 50 % z celkových trov konania s tým, že o výške náhrady trov konania bude rozhodnuté súdom prvej inštancie samostatným uznesením. 2. V odôvodnení rozsudku súd prvej inštancie uviedol, že žalobca sa žalobou doručenou dňa 10.10.2017 domáhal zaplatenia sumy 76.721,51,-EUR s prísl. od žalovaného titulom regresného nároku na náhradu škody. Žalobu odôvodnil tým, že uzatvoril so spoločnosťou KTP Group s.r.o. poistnú zmluvu č. 8003052505, predmetom ktorej bolo poistenie všeobecnej zodpovednosti za škodu. Spoločnosť KTP Group s.r.o. vykonávala rekonštrukčné práce na zákazke „Lávka pre peších ponad železničnú trať na pozemku", súčasťou ktorých boli práce vykonané prostredníctvom subdodávateľov. Spoločnosť KTP Group s.r.o. objednala lešenárske, pieskovacie a natieracie práce u žalovaného. Počas rekonštrukcie lávky dňa 12.4.2016 prišlo ku škodovej udalosti, pri ktorej bolo poškodených 123 vozidiel farbou. Následným šetrením bolo zistené, že uvedená udalosť bola spôsobená zavinením zamestnancov žalovaného. Spoločnosť KTP Group s.r.o., ako hlavný dodávateľ rekonštrukčných prác zodpovedala za škodu spôsobenú subdodávateľmi. Náklady na čistiace práce na odstránenie následkov škody
predstavovali sumu v celkovej výške 76.721,51,-EUR. Žalobca ako poisťovateľ na základe poistnej zmluvy vyplatil poistné plnenie poškodeným v celkovej výške 76.721,51,-EUR. Vyplatením poistného plnenia prešlo na žalobcu právo na postih voči žalovanému s poukazom na § 415 a § 813 ods. 1 zákona č. 40/1964 Zb. Občianskeho zákonníka. Žalobca vyzval žalovaného na zaplatenie sumy 76.721,51,EUR do 15 dní odo dňa doručenia výzvy, ktorú žalovaný prevzal dňa 3.2.2017. 3. Žalovaný odmietol zodpovednosť za protiprávne konanie, uviedol, že na základe písomnej objednávky mal uzatvorenú so spoločnosťou KTP Group, s.r.o. ústnu zmluvu o dielo, z ktorých nevyplýva žiaden záväzok, ktorý by garantoval zodpovednosť žalovaného za akékoľvek poistné udalosti. Žalovaný nebol so spoločnosťou Bekaert Hlohovec, a.s. v zmluvnom vzťahu, zúčastnil sa na rokovaní dňa 15.1.2016, kde boli uvedené povinnosti dodávateľa KTP Group, s.r.o. voči spoločnosti Bekaert Hlohovec, a.s., ktorá mala zabezpečiť komunikáciu voči tretím osobám. Žalovaný je toho názoru, že naplnil závery rokovania, prevenčnú povinnosť podľa § 415 Občianskeho zákonníka a poukázal na elektronickú komunikáciu s KTP Group, s.r.o. zo dňa 16.03.2016, ktorou oznámil KTP Group, s.r.o. riadne, včas a zrozumiteľne začatie prác nasledovne: „Dobrý deň. Chcem Vás požiadať, aby ste zabezpečili preparkovanie aut počas pieskovania a striekania „Lávky“. Práce spočívajúce v pieskovaní, striekaní a maľovaní začali dňa 21.3.2016. Emailom zo dňa 8.4.2016 žalovaný oznámil KTP Group, s.r.o. nasledovné: „Oznamujeme Vám, že dňa 12.4.2016 prídeme aplikovať ďalšiu vrstvu náteru na lávke, za predpokladu, že bude pekné počasie“, uvedené pripomenul aj v emailoch zo dňa 11.4.2016 a 20.4.2016. Ďalej žalovaný rozporoval rozsah (výšku) vzniknutej škody, teda primeranosť výšky odplaty za očistenie vozidiel, mal za to, že žalobca musí zdôvodniť, akým spôsobom určil výšku očistenia, nakoľko nie je zrejmé, či všetky vozidlá boli znečistené rovnako, či hodnota vozidiel nie je nižšia ako hodnota čistenia. Ďalej namietal, že súčasťou poistného spisu nebol náčrt, kde sa vozidlo nachádzalo, či konkrétni vlastníci motorových vozidiel dodržali, že bolo opáskované miesto, kde žalovaný vykonával činnosť, namietal chýbajúce fotografie, ktoré by preukázali, na akých miestach a čím bolo vozidlo znečistené. Mnohé vozidlá boli očistené po uplynutí dvoch týždňov, preto namietal, či v období od údajného zistenia škody do očistenia nemohlo dôjsť aj k inému poškodeniu (zastriekaniu). 4. Medzitýmnym rozsudkom č.k. 36Cb/196/2017-273 zo dňa 20.11.2019 (v poradí prvý rozsudkom vydaným v základnom konaní) súd prvej inštancie rozhodol tak, že základ žaloby o náhradu škody je opodstatnený, pričom o výške nároku a o náhrade trov konania bude rozhodnuté v konečnom rozsudku. Proti predmetnému rozsudku podal žalovaný odvolanie, o ktorom Krajský súd v Trnave uznesením č.k. 31Cob/13/2020-321 zo dňa 6.10.2021 rozhodol tak, že napadnutý medzitýmny rozsudok súdu prvej inštancie zrušil a vec mu vrátil na ďalšie konanie a rozhodnutie. Vzhľadom na právny názor odvolacieho súdu o potrebe preukázať zvlášť príčinnú súvislosť medzi zavinením žalovaného a vznikom škody na každom motorovom vozidle, ako aj prípadné spoluzavinenie každého jedného vodiča poškodeného motorového vozidla, súd uznesením č.k.36Cb/196/2017-349 zo dňa 18.4.2023 žalobu žalobcu proti žalovanému o zaplatenie regresného nároku na náhradu škody spôsobenej poškodenému T. A. vylúčil spolu s ďalšími 123 poškodenými na samostatné konanie zo základného konania sp. zn. 36Cb/196/2017. 5. Z odôvodnenia rozhodnutia ďalej vyplýva, že medzi stranami nebolo sporné, že dňa 18.1.2016 uzatvorila spoločnosť Bekaert Hlohovec a.s. ako objednávateľ a KTP Group s.r.o. ako zhotoviteľ písomnú zmluvu o dielo, predmetom ktorej bolo vykonanie diela - rekonštrukcia lávky pre peších ponad železničnú trať v Hlohovci. Spoločnosť KTP Group s.r.o. ako generálny dodávateľ následne už vo vzťahu k žalovanému ako objednávateľ uzatvorila dňa 21.1.2016 so spoločnosťou žalovaného ako subdodávateľom ústnu zmluvu o dielo, ako to vyplýva z písomných objednávok, ktoré žalovaný akceptoval. Predmetom zmluvy o dielo boli predovšetkým pieskovacie a natieracie práce na lávke, ale aj s tým súvisiace lešenárske práce. Žalovaný práce riadne realizoval, začo vyfakturoval objednávateľovi KTP Group s.r.o. odplatu jednotlivými faktúrami. Počas realizácie prác došlo k škodovej udalosti spočívajúcej v tom, že pri striekaní náteru na lávku boli farbou znečistené, poškodené v blízkosti zaparkované motorové vozidlá. Ďalej nebolo sporné a žalovaný to nenamietal, že spoločnosť KTP Group s.r.o. uzatvorila so žalobcom poistnú zmluvu č. 8003052505, predmetom ktorej je poistenie všeobecnej zodpovednosti za škodu. Spoločnosť KTP Group s.r.o. ako generálny dodávateľ rekonštrukčných prác na zákazke zodpovedá podľa článku 5 bod. 5.5 zmluvy o dielo za akúkoľvek škodu, ktorá tretím osobám vznikne, a to aj a za škodu spôsobenú konaním subdodávateľov, ktoré konanie je podľa zmluvy (bod 5.29) akoby jej konaním. Náklady na čistiace práce na odstránenie následkov poškodených motorových vozidiel si žalobca uplatnil v celkovom súhrne vo výške 76.721,51,-EUR. Žalobca ako poisťovateľ na základe poistnej zmluvy vyplatil poistné plnenie poškodeným v celkovej výške nákladov, pričom v zmysle
§ 813 ods.1 Obč. zák. /ďalej len OZ/ na žalobcu prešlo právo poisteného spoločnosti KTP Group na náhradu škody spôsobenej poistnou udalosťou. Vyplatením poistného plnenia prešlo na žalobcu právo na postih voči žalovanému. 6. Žalobca v konaní tvrdil, že pri realizácii prác vinou žalovaného došlo k vzniku škody na motorových vozidlách zaparkovaných v blízkosti stavby a žalovaný zodpovedá za vzniknutú škodu v zmysle § 420 OZ, keďže škodu spôsobil porušením prevenčnej povinnosti obsiahnutej v § 415 OZ. Žalovaný sa v konaní bránil tým, že vynaložil všetko úsilie na to, aby zabránil vzniku škody, konal s odbornou starostlivosťou a neporušil ani žiadnu zmluvnú ani zákonnú povinnosť. Súd mal za to, že vykonané dokazovanie vedie k inému záveru a bolo povinnosťou žalovaného predvídať, že ak motorové vozidlá parkovali v takej vzdialenosti, v ktorej objektívne mohlo prísť k ich znečisteniu, tak ak žalovaný začne, resp. bude realizovať špecifickú činnosť, ktorou je možné motorové vozidlá znečistiť, môže dôjsť k ich poškodeniu. Žalovaný sa bez primeraných dôvodov spoliehal, že k škode nedôjde, prípadne bol k tomu ľahostajný, nakoľko mal subjektívne za to, že vozidlá sa do zóny znečistenia dostali výlučne z dôvodu porušenia zmluvných povinnosti investora (Bekaert Hlohovec, a.s.) a generálneho dodávateľa (KTP Group s.r.o.), ktorí nedostatočne zabezpečili priestor a nie z dôvodu porušenia jeho povinností, či už zmluvných alebo zákonných (prevenčnej). Žalovaný sa bránil v konaní tvrdením, že vyznačenie oblasti s rizikom poškodenia bolo výlučne povinnosťou spoločnosti KTP Group s.r.o., príp. spoločnosti Bekaert Hlohovec a.s., ako to podľa jeho názoru vyplýva z obsahu osobného stretnutia zástupcov jednotlivých strán zo dňa 15.1.2016 a písomného zápisu zo stretnutia. Podľa písomného zápisu „Dodávateľ zabezpečí pred začiatkom takýchto prác okrem iného aj vyznačenie oblasti s rizikom poškodenia, vrátane viditeľného označenia (pásky, textové oznámenie)“. Nebolo sporné, že stretnutia sa okrem objednávateľa (zástupca Bekeart Hlohovec, s.r.o.) zúčastnili nielen ako dodávateľ (zástupca KTP Group s.r.o.) tak aj sub/dodávateľ (zástupca BRALO, s.r.o), čiže žalovaný. Žalovaný jednoznačne vystupoval na stretnutí v pozícii dodávateľa (konečného zhotoviteľa časti diela), logicky preto bol aj účastný stretnutia, a preto na stretnutí všetkými stranami nie len neformálne, ale aj písomne dohodnuté a odsúhlasené povinnosti každej so strán sa bezpochyby vzťahujú aj na žalovaného. Žalovaný mal spolu so spoločnosťou KTP Group s.r.o. (ako dodávatelia) zmluvnú povinnosť „zabezpečiť pred začiatkom prác okrem iného aj vyznačenie oblasti s rizikom poškodenia, vrátane viditeľného označenia (pásky, textové oznámenie)“. So svedeckej výpovede /svedka T. A., pozn. odvolacieho súdu/ bolo však preukázané, že obaja si túto zmluvnú povinnosť riadne a svedomito nesplnili. Svedok sa jednoznačne vyjadril, že poškodené motorové vozidlo parkoval na mieste, ktoré nebolo vyznačené zákazom parkovania, t.j. na mieste s rizikom jeho poškodenia. 7. Súd prvej inštancie v odôvodnení uviedol, že ak si spoločnosť KTP Group s.r.o. a ani žalovaný nesplnili riadne svoju zmluvnú povinnosť (vyznačiť oblasť s rizikom poškodenia), tak si mal žalovaný ako konečný dodávateľ, subjekt, ktorý reálne vykonával nástrek farbou splniť riadne aspoň zákonnú prevenčnú povinnosť. Žalovaný z dôvodu generálnej prevencie nemal začať so striekaním lávky. V prípade, ak hrozila škoda (čo sám nepopiera a potvrdil) nemal práce začať, prípadne ich mal prerušiť, odmietnuť ich vykonanie, a to až do doby nápravy. Rozhodujúce bolo, že žalovaný bol nositeľom nie len zmluvnej povinnosti, ale ako reálny zhotoviteľ, vykonávateľ prác bol zároveň nositeľ aj zákonnej povinnosti predchádzať škodám v zmysle § 415 OZ, porušením ktorej došlo podľa súdu k vzniku škody. Ku škode došlo výlučne reálnou činnosťou žalovaného a žiadneho iného subjektu (ani spoločnosti KTP Group s.r.o. ani spoločnosti Bekeart Hlohovec, s.r.o.). Žalovaný vzniku škody nepredišiel, hoci podľa názoru súdu mohol a mal tak urobiť vzhľadom na konkrétne okolnosti prípadu, a preto nesie väčší diel zodpovednosti za vznik škody ako spoluškodca spoločnosti KTP Group s.r.o. 8. Podľa názoru súdu prvej inštancie, žalovaný konal správne, ak pred začiatkom výkonu prác ešte dodatočne upozornil mailom spoločnosť KTP Group s.r.o. a požiadal ich o to, aby zabezpečila preparkovanie áut počas pieskovania a striekania. Bolo však zároveň nesporné, že spoločnosť KTP Group s.r.o. nevykonala také účinné opatrenia, ktoré by zabránili zaparkovaniu vozidiel v oblasti s rizikom poškodenia a nezabezpečila ani preparkovanie týchto vozidiel, o ktoré žiadal mailom žalovaný. Súd mal za to, že v prípade ak to nezabezpečila KTP Group s.r.o., ak si nesplnila túto zmluvnú povinnosť, tak to bolo povinnosťou žalovaného, či už zmluvnou vyplývajúcou zo stretnutia a dohody strán, tak zároveň povinnosťou zákonnou vyplývajúcou mu z ustanovenia § 415 OZ. Nebolo však primeraným opatrením, aby nedošlo, predchádzalo sa škode „len“ formálne zaslanie mailu zo strany žalovaného spoločnosti KTP Group s.r.o. Išlo len o jedno z opatrení a evidentne nie dostatočné, aby k škode nedošlo, aby sa jej predchádzalo. Ďalším opatrením malo byť podľa súdu to, že ak
priestor dostatočne (napr. veľkosťou vyhradenej oblasti, spôsobom) a riadne (napr. kontrolou pások) nezabezpečila spoločnosť KTP Group s.r.o., tak mal povinnosť rizikový priestor riadne zabezpečiť žalovaný. To by súd pokladal za dostatočné opatrenie žalovaného, ktoré mohlo zamedziť vzniku škody. Splnenie tejto povinnosti v konaní preukázané nebolo. Žalovaný tak nekonal s dostatočnou odbornou starostlivosťou, ktorú bolo možné od neho očakávať. Taktiež samotné „zaplachtovanie“ lávky sa ukázalo ako nedostatočné a nezabránilo tomu, aby nástrek farby nezasiahol aj motorové vozidlá odparkované v jej blízkosti. Nebolo možné sa rozumne uspokojiť s tým, že ak KTP Group aj na základe mailového upozornenia žalovaného priestor dostatočne nezabezpečila, tak je možné aj napriek tomu realizovať natieračské, striekacie práce. Žalovaný mal zabezpečiť priestor okolo stavby v takom rozsahu, aby bol dostatočný vzhľadom na spôsob, charakter prevádzanej špecifickej činnosti a ďalšie konkrétne okolnosti a zabezpečiť mal priestor takým spôsobom, aby zabránil vjazdu, odstaveniu a zaparkovaniu motorových vozidiel v danom priestore. Je samozrejme pravda, že žalovaný by nezodpovedal zato, ak by niektorý vodiči nerešpektovali označenie priestoru páskou. V konaní vypočutý svedok však toto poprel a uviedol, že poškodené vozidlo parkoval na mieste, kde žiaden zákaz parkovať nebol. Naviac sám žalovaný priznal, že zvolený spôsob vyznačenia rizikového priestoru bol neúčinný, bezpečnostná páska (ak bola na parkovisku vôbec osadená, čo z vykonaného dokazovania bez pochybností nevyplýva a je len tvrdením, obranou žalovaného) bola podľa jeho tvrdení často odstránená, pretrhaná, neplnila účel oznámiť prichádzajúcim vozidlám zákaz vjazdu a parkovania vo vyhradenom priestore. Sám žalovaný pokladal za nedostatočné vyhradenie a označenie priestoru iba bezpečnostnou páskou, ktorá neplnila svoj účel a preto navrhol napr. osadenie transparentu s oznámením striekania na lávku. Sám však takéto opatrenie nerealizoval a opäť sa spoliehal na to, že to vykoná niekto iný. Podľa súdu bolo vhodné priestor dočasne v nevyhnutnej miere vymedziť dočasnými mobilnými zábranami, plotom, vyčleniť pracovníka, ktorý by osobne dohliadal na mieste, aby v čase nástreku tam vozidlá neboli odparkované a podobne, proste spôsobom, ktorý by bol účinný na to, aby zabránil (zakázal) parkovaniu a vjazdu motorových vozidiel, aby zabránil ich poškodeniu. V konaní nebolo tvrdené, že by sa na danom mieste okrem pások nachádzalo, napr. aj dočasné dopravné značenie, ktoré by zakazovalo parkovanie. Bolo nesporné, že všetky opatrenia boli nedostatočné a neúčinné. A mali byť realizované také opatrenia, ktoré by zabránili, zakázali vjazdu a parkovaniu motorových vozidiel a v prípade porušenia ktorých opatrení by sa žalovaný zodpovednosti zbavil (napr. ak by vozidlá parkovali napriek zákazu v zmysle dopravného značenia, parkovali by ak by násilne prekonali dočasné mobilné zábrany, nerešpektovali by pokyny obsluhy a pod.). Takéto opatrenia by súd vzhľadom na konkrétne okolnosti považoval za vhodné, dostačujúce a zbavujúce žalovaného zodpovednosti. 9. V odôvodnení súd prvej inštancie ďalej uviedol, že žalovaný sa bránil aj tým, že k realizácii nástrekových prác musel, bol povinný pristúpiť vzhľadom na dohodnutý termín realizácie diela, ktorý nechcel porušiť a v dôsledku ktorého prerušenia by bol sankcionovaný. Súd mal ale za to, že toto neboli dôvody na porušenie prevenčnej povinnosti obsiahnutej v § 415 OZ. V prípade ak by žalovaný odmietol začať, resp. pokračovať vo vykonávaní prác, tak by mu to nikdy nebolo na ťarchu a neniesol by zodpovednosť za porušenie zmluvnej povinnosti vykonať dielo včas. Žalovaný mal do doby pokiaľ by nebol priestor dostatočne zabezpečený odmietnuť realizáciu natieračských prác. V tejto súvislosti bolo nutné poukázať na ustanovenie § 551 ods. 1 a 2 Obch. zák.. V prípade, ak mal žalovaný za to, že mu objednávateľ KTP Group s.r.o. odovzdal stavenisko v nevhodnej povahe, t.j. nezabezpečenej tak, aby nemohlo prísť k škode, tak bol povinný objednávateľa na to upozorniť a po dobu dokedy by nebola dostatočne zabezpečená oblasť, by sa predĺžila lehota určená na vykonanie diela, teda žalovaný by sa nedostal do omeškania a nemohli by byť voči nemu uplatnené žiadne sankcie. Zároveň by mal nárok na všetky zvýšené náklady s tým spojené (na pracovníkov, nájomné za lešenie atď.), nakoľko sám nezavinil toto omeškanie. Súd mal za to, že v konaní bolo preukázané, že žalovaný porušil povinnosť obsiahnutú v § 415 OZ. Sú tak podľa súdu u žalovaného dané a preukázané všetky predpoklady zodpovednosti za škodu, ktorej náhrady ako regresného nároku sa domáha. Súd prvej inštancie zároveň dospel k záveru, že predpoklady zodpovednosti za škodu sú rovnako ako u žalovaného dané zároveň aj u spoločnosti KTP Group, s.r.o. z dôvodu porušenia jej zmluvnej povinnosti zabezpečiť riadne rizikový priestor. Preto aj táto spoločnosť je spoluzodpovedná za vznik škody. Podľa § 438 ods.2 OZ v odôvodnených prípadoch môže súd rozhodnúť, že tí, ktorí škodu spôsobili, zodpovedajú za ňu podľa svojej účasti na spôsobení škody. Práve daný konkrétny prípad bol podľa názoru súdu taký, že odôvodňuje rozhodnutie o tom, že žalovaný ale spolu s ním aj spoločnosť KTP Group, s.r.o., t.j. tí, ktorí škodu spôsobili, zodpovedajú za ňu podľa svojej účasti na spôsobení škody. Súd dospel k záveru, že žalovaný porušil okrem zmluvnej povinnosti aj prevenčnú povinnosť ako priamy vykonávateľ činností, s ktorými v príčinnej súvislosti došlo k vzniku škody, tak jeho účasť na spôsobení škody je ďaleko väčšia ako u spoločnosti KTP
Group, s.r.o., ktorá podľa preukázaného stavu porušila len zmluvnú povinnosť. Podľa názoru súdu bolo primerané rozsahu účasti jednotlivých škodcov na vzniku škody pomerné rozdelenie zodpovednosti, a to tak, že žalovaný zodpovedá za škodu vo výške 75 % a spoločnosť KTP Group, s.r.o., 25%. Pomer zodpovednosti za vniknutú škodu a účasti na spôsobení škody odôvodnil súd prvej inštancie tým, že ku vzniku škody prišlo porušením zmluvnej aj zákonnej povinnosti. Bolo preukázané, že zmluvnú povinnosť porušili oba subjekty, teda ich spoluzodpovednosť, účasť pri porušení zmluvnej povinnosti je u každej spoločnosti 1 (25% z 50%). Zákonnú povinnosť porušil iba žalovaný, za porušenie zákonnej povinnosti zodpovedá výlučne iba žalovaný (50 %), spolu je tak účasť žalovaného na porušení zmluvnej povinnosti (25%) a zákonnej povinnosti (50%) vo výške 75 %, čo predstavuje aj jeho účasť na spôsobenej škode. 10. Žalovaný v konaní tvrdil, že nakoľko žalobca v žalobe uviedol ako deň poškodenia motorových vozidiel (poistnej udalosti) dátum 12.4.2016, tak poistné udalosti sa mali podľa žalobcu stať iba v tento deň, a preto poistné udalosti z iných dní nie sú predmetom tohto konania. Súd sa s týmto názorom nestotožnil a poukázal na to, že až v priebehu konania sa z vykonaného dokazovania podarilo ustáliť a preukázať, že k poškodeniu (poistnej udalosti) motorových vozidiel nemuselo prísť iba v deň 12.4.2016, ale v rozmedzí niekoľkých dní, kedy žalovaný realizoval, aplikoval farbu. Ak žalobca identifikoval škodovú udalosť v žalobe iba dňom 12.4.2016, tak to absolútne neznamená, ako zavádzajúco tvrdí žalovaný, že poškodenia z iných dní nie sú predmetom konania. Žalobca poškodenia, t.j. poistné udalosti, ktoré sú predmetom v súčasnosti už samostatných súdnych konaní špecifikoval okrem dátumu 12.4.2016 aj inými konkrétnymi skutočnosťami a dôkazmi (napr. hlásenie o škodovej udalosti a pod.) tak, že je nepochybné, že ide o poistné udalosti z viacerých nielen jedného dňa, že ide o poškodenia, z obdobia kedy žalovaný vykonával práce na lávke, čo potvrdil v konaní aj vypočutý svedok. Žalovaný tvrdil, že nezrovnalosti sú aj v dátumoch hlásenia škody, nakoľko sú v intervaloch od 26.4.2016 až 14.7.2017, prípadne až september 2016 tým, nie je preukázané, že znečistenie spôsobil žalovaný. Súd sa s názorom žalovaného nestotožnil, keďže ak aj u niekoho nastala poistná udalosť po 10.5.2016 (po ukončení diela a jeho odovzdaní), tak to nevylučuje, že k poškodeniu došlo skôr, a to v čase, kedy boli reálne vykonávané striekacie práce. 11. Súd prvej inštancie uviedol, že žalovaný poukázal na to, že najviac škôd je asi zo dňa 11.4.2016, kedy žalovaný striekal šedou epoxidovou farbou a 12.4.2016, kedy striekal polyuretánovou modrou farbou. Podľa žalovaného je zvláštne, že nikde v hláseniach o škodovej udalosti sa nekonkretizuje odtieň, akým boli škvrny od farby, preto žiadal preukázať akou farbou boli vozidlá postriekané, a to nie len odtieňom, ale aj s chemickým rozborom jednotlivých škvŕn na vozidlách, ktorý by sa dal porovnať s farbou, ktorú používal žalovaný. Súd mal zato, že bolo bez pochybností preukázané, že k poškodeniu vozidiel došlo činnosťou žalovaného. Touto činnosťou bolo konkrétne pieskovanie a striekanie farbou. Ďalej nebolo tvrdené a už vôbec nie preukázané (žalovaným), žeby v rozhodnom čase na danom mieste ktokoľvek iný vykonával nástrek farbou. Preto bolo jednoznačne preukázané, že znečistenie vozidiel bolo zapríčinené výlučne nástrekom farby aplikovanej žalovaným. Potom už nie je rozhodujúce a zásadné, že farba nie je v hláseniach bližšie špecifikovaná , že išlo konkrétne o farbu modrú či šedú. Rovnako tak nie je podstatné, ak bola farba prípadne nesprávne identifikovaná v niektorých faktúrach ako „cementové škvrny“ a preto podľa žalovaného za toto znečistenie nezodpovedá. Poškodenie, znečistenie je dostatočne identifikované spôsobom a preukázané najmä svedeckou výpoveďou, tak, že je vysoko pravdepodobné, hraničiace s istotou, že bolo spôsobené žalovaným a naopak vylučuje, že mohlo byť spôsobené kýmkoľvek iným. Žalovaný vzniesol pochybnosti o existencii príčinnej súvislosti medzi vznikom škody a jeho konaním. Niektoré motorové vozidlá mohli byť zaparkované vo väčšej vzdialenosti od lávky. K ozrejmeniu bližšieho miesta poistnej udalosti bol vypočutý svedok, ktorý jednoznačne a výslovne uviedol, že parkoval na mieste a vo vzdialenosti /len niekoľko desiatok metrov/ od lávky, na ktorej sa realizoval nástrek. V tejto súvislosti preto neboli dané žiadne pochybnosti o existencii príčinnej súvislosti medzi vznikom škody (poškodenie laku, skla karosérie vozidla) a konaním žalovaného (rekonštrukčné práce na lávke). Žalovaný v konaní tvrdil, že súd nezobral do úvahy žiadne poveternostné vplyvy. Žalovaný však nepredložil žiaden dôkaz, že by došlo v čase poškodenia k nejakej mimoriadnej udalosti (živelná pohroma, hurikán a pod.). Konajúci súd zdôraznil, že žalovaný v konaní ani nepreukázal, že by došlo k zhoršeniu počasia, poveternostných vplyvov, nie je to napríklad zachytené ani v stavebnom denníku. Žalovaný v konaní taktiež tvrdil, že niektorí vodiči poškodených motorových vozidiel nerešpektovali zákaz parkovania na vyhradenom mieste v blízkosti lávky, ktoré bolo vyhradené a označené práve preto, aby nedošlo k poškodeniu zaparkovaných vozidiel, a preto spoluzavinili vznik škody. Uvedené tvrdenia žalovaného sa v konaní však opäť nepreukázali.
12. Záverom žalovaný namietol v konaní aj výšku škody, resp. jej primeranosť. Súd mal však z listinného dôkazu - „tabuľový“ sumár realizovaných čistiacich prác a spotrebovaného materiálu vydaný čistiacou spoločnosťou SANAC, s.r.o. položkovito a podrobne preukázané, aké konkrétne čistiace práce a materiál bol pri čistení použitý. V Tabuľke je uvedená cena jednotlivých položiek, pričom zhotoviteľom bola poskytnutá dokonca zľava z ceny diela (čistenia). Celková cena čistenia predstavuje sumu 649,61 EUR, čo sú podľa listinného dôkazu vyhotoveného čistiacou spoločnosťou reálne a účelne vynaložené náklady na odstránenie škody. Z Tabuľky je taktiež zrejmé prečo sa môže výška ceny čistenia pri niektorých motorových vozidlách líšiť. Ak žalovaný spochybňoval ich výšku, tak nestačilo iba toto všeobecne namietať, mal k tomu označiť, predložiť relevantný dôkaz, ktorý by vyvrátil preukázanú výšku škody. Nakoľko sa žalobca žalobou domáhal zaplatenia náhrady škody vo výške 649,61 EUR a súd mu priznal náhradu škody iba vo výške 487,21 EUR, zodpovedajúce vyššie uvedeným zákonným hľadiskám, súd vo zvyšku istiny 162,40 EUR a prislúchajúceho úroku z omeškania vo výške 5 % ročne z nepriznanej istiny od 19.2.2017 do zaplatenia žalobu zamietol. O nároku na náhradu trov konania súd rozhodol s poukazom na ust. § 255 ods.1, ods.2 C.s.p., tak, že procesne čiastočne úspešnému žalobcovi priznal nárok na pomernú časť náhrady trov konania vo výške 50%. 13. Proti rozsudku podal v zákonnej lehote odvolanie žalovaný, ktorý ohľadom nesprávneho právneho posúdenia uviedol, že súd nesprávne posúdil zodpovednosť žalovaného na spôsobenej škode na aute osoby T. A.. Zároveň súd prvej inštancie nesprávne posúdil spoluzodpovednosť žalovaného, keď spoločnosť žalovaného síce vykonávala predmetnú činnosť, ale nebola priamym partnerom hlavného objednávateľa, a to spoločnosti Bekaert Hlohovec, a.s. Súd prvej inštancie ustálil spoluzodpovednosť žalovaného vo výške 75 %, ale nevykonal žiadne dokazovanie k tomu smerujúce, zároveň ani určenie tejto spoluzodpovednosti náležite v odôvodnení nevysvetlil. Súd prvej inštancie mal predsa k dispozícii zápis z rokovania z 15.1.2016. Žalovaný sa zúčastnil ako subdodávateľ zhotoviteľa KTP Group, s.r.o. (voči spoločnosti Bekaert Hlohovec, a.s. nebol v žiadnom zmluvnom vzťahu) na rokovaní dňa 15.1.2016, kde boli uvedené povinnosti dodávateľa (spoločnosti KTP Group, s.r.o.) voči spoločnosti Bekaert Hlohovec, a.s., ktorá mala zabezpečiť komunikáciu voči tretím osobám. Žalovaný oznámil KTP Group, s.r.o. ako objednávateľovi riadne, včas a zrozumiteľne dňa 16.3.2016 email nasledovného znenia: „Dobrý deň. Chcem Vás požiadať, aby ste zabezpečili preparkovanie áut počas pieskovania a striekania "Lávky"“. Práce spočívajúce v pieskovaní, striekaní a maľovaní začali dňa 21.3.2016. V emaile zo dňa 11.4.2016 žalovaný uviedol spoločnosti KTP Group, s.r.o. nasledovné: „Oznamujeme Vám, že dňa 12.4.2016 prídeme aplikovať ďalšiu vrstvu náteru na lávke, za predpokladu, že bude pekné počasie“. Z tohto dôvodu má žalovaný za to, že nevie detailne akými úvahami sa súd prvej inštancie pri určení zodpovednosti spoločnosti KTP Group, s.r.o. vo výške 25% riadil. Súd prvej inštancie zároveň nevykonal žiadne dôkazy, ktoré boli navrhnuté, a ktoré by odôvodnili zbavenie zodpovednosti žalovaného, prípadne iný pomer spoluzodpovednosti za spôsobenú škodu. 14. Podľa žalovaného súd dospel k nesprávnym skutkovým zisteniam, keď vôbec nezdôvodnil tú okolnosť, že predmetný svedok- poškodený si nepamätal podrobnosti o čistení, ale vedel uviesť, že len z činnosti žalovaného na lávke k tomu mohlo dôjsť. Rovnako súd neriešil ani nezrovnalosti v dátume hlásenia škody. Žalovaný aj spochybnil, z ktorej strany boli autá zašpinené, nakoľko nie sú doložené fotografie a táto okolnosť ani nie je zaznamenaná v hlásení škodovej udalosti. Pokiaľ boli autá zaparkované vedľa seba, ťažko by sa auto zašpinilo zo strán ako sú dvere a blatníky. Podľa žalovaného súd prvej inštancie nesprávne právne posúdil aj použitie iného obdobného prípadu - rozhodnutie Krajského súdu v Košiciach sp. zn. 3Cob/112/2015 zo dňa 23.2.2017. Na základe vyššie uvedeného navrhol napadnutý rozsudok zrušiť a vec vrátiť súdu prvej inštancie na nové konanie a rozhodnutie. 15. K odvolaniu žalovaného sa vyjadril žalobca, ktorý sa nestotožňuje so závermi žalovaného a má za to, že dôvodnosť nároku bola jednoznačne preukázaná. Poukázal na ust. § 551 ods. 1 a ods. 2 Obch. zák.. Žalobcovi nie je zrejmé, v čom vidí žalovaný nesprávne právne posúdenie, keď je zrejmé, že súd aplikoval ustanovenie, ktoré sa týka zisteného skutkového stavu. Žalovaný bol povinný trvať na písomnom potvrdení pokynu objednávateľa diela. V tejto súvislosti podotkol, že samotná skutočnosť, či účastník konania vystupuje na strane žalobcu alebo žalovaného, nemá priamy vplyv na jeho povinnosť tvrdiť rozhodujúce skutočnosti a predložiť alebo označiť dôkazy na svoje tvrdenia. Rozdelenie bremena tvrdenia a dôkazného bremena medzi účastníkmi v spore závisí na tom, ako vymedzuje právna norma práva a povinnosti účastníkov. Z výsluchu štatutárneho zástupcu žalovaného jednoznačne vyplynulo, že striekacie práce boli realizované po dobu niekoľkých dní mnoho hodín denne. Žalobca dáva na zreteľ, že autá parkujúce na parkovisku predstavujú množinu objektov, ktorých
rozostavenie sa každý jeden deň mení. V takomto prípade bolo na žalovanom, aby každý jeden deň vyhodnotil, či môže vykonávať striekacie práce, čo však opomenul. Uvedené dáva do priameho kontrastu so správaním žalovaného vo vzťahu k počasiu, keď z vykonaného dokazovania je zrejmé, že žalovaný podmieňoval vykonávanie prác každý jeden deň počasím. Týmto je v zásade vyvrátená i argumentácia žalovaného o tom, že on bol povinný pokračovať v prácach kvôli výluke na trati, avšak je zrejmé, že v prípade nepriaznivého počasia práce nevykonával. Žalobca zdôraznil, že v konaní bol vykonaný výsluch svedeckou výpoveďou pôvodného poškodeného. Svedok potvrdil (rovnako ako aj všetci ďalší svedkovia v jednotlivých konaniach), že na mieste nebolo žiadne označenie ani zábrana, aby tam vozidlá neparkovali. Osobitne je potrebné zdôrazniť, že medzi poškodenými neboli len zamestnanci spoločnosti BEKAERT HLOHOVEC, ale aj zamestnanci iných spoločností sídliacich vo vedľajších priestoroch. Argumentácia žalovaného o tom, že poškodený neskúmal spôsob čistenia je podľa žalobcu zavádzajúca, nakoľko pre poškodeného je smerodajný práve výsledok vedúci k odstráneniu škody. Žalovaný počas celého konania nepredložil žiaden dôkaz, na základe ktorého by bolo možné čo i len spochybniť technické a logistické riešenie odstraňovania škôd spôsobených práve konaním žalovaného. S ohľadom na vyššie uvedené má za to, že rozhodnutie súdu prvej inštancie je vecne správne. Navrhol napadnutý rozsudok ako vecne správny potvrdiť a priznať žalobcovi nárok na náhradu trov odvolacieho konania v rozsahu 100%. 16. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1, bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3, C.s.p. oznámený na úradnej tabuli Krajského súdu v Bratislave dňa 22.7.2024. Po oboznámení sa s obsahom spisu súdu prvej inštancie, s dôvodmi odvolania žalovaného, vyjadrením žalobcu, odvolací súd dospel k záveru, že odvolaniu proti rozsudku nie je možné vyhovieť. 17. Podľa § 359 C.s.p., odvolanie môže podať strana, v ktorej neprospech bolo rozhodnutie vydané. 18. K napadnutému výroku II. rozsudku, ktorým súd prvej inštancie vo zvyšku istiny a prislúchajúceho úroku z omeškania žalobu zamietol, odvolací súd poukazuje na to, že subjektívna procesná legitimácia odvolateľa na podanie odvolania vyplýva z ustanovení § 359 až 361 C.s.p. Podľa § 359 C.s.p, odvolanie môže podať strana, v ktorej neprospech bolo rozhodnutie vydané. Civilný sporový poriadok tak právo strany podať odvolanie výslovne obmedzuje tým spôsobom, že právo podať odvolanie priznáva strane len v tom prípade, ak bolo rozhodnutie vydané v jej neprospech. Súd prvej inštancie druhým výrokom žalobu vo zvyšku zamietol. Ako je zrejmé zo znenia uvedeného výroku, neznie v neprospech žalovaného, teda žalovaný nie je osobou oprávnenou podať voči rozsudku v tejto časti odvolanie, z dôvodu nedostatku jeho subjektívneho oprávnenia podať odvolanie voči tej časti rozsudku, ktorá mu nebola v neprospech. Odvolací súd s poukazom na vyššie uvedené odvolanie žalovaného voči II. výroku, odmietol podľa § 386 písm. b) C.s.p. ako podané neoprávnenou osobou. 19. Podľa § 387 ods. 1, C.s.p., odvolací súd rozhodnutie súdu prvej inštancie potvrdí, ak je vo výroku vecne správne. 20. Podľa § 387 ods. 2, C.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 21. Odvolací súd konštatuje vecnú správnosť napadnutého výroku I. a III. rozsudku a uvádza, že súd prvej inštancie správne vyhodnotil skutkový stav a vec správne právne posúdil. Odvolací súd má za to, že nie je daný zákonný dôvod na opakovanie alebo doplnenie dokazovania v súlade s § 384 C.s.p., a preto je viazaný skutkovým stavom veci, tak ako bol zistený súdom prvej inštancie v súlade s § 383 C.s.p. Odvolací súd po prejednaní veci dospel k záveru, že žalovaný v priebehu odvolacieho konania neuviedol žiadne skutočnosti spôsobilé spochybniť závery súdu prvej inštancie. Súd prvej inštancie podľa názoru odvolacieho súdu rozhodol na základe skutkového stavu jednoznačne preukázaného predloženými dôkazmi a zistený skutkový stav následne správne právne posúdil. S dôvodmi napadnutého rozsudku sa odvolací súd v celom rozsahu stotožňuje a na doplnenie jeho správnosti k odvolacím námietkam žalovaného uvádza, že podľa názoru odvolacieho súdu sa súd prvej inštancie správne vysporiadal s otázkou preukázania predpokladov zodpovednosti za škodu žalovaného.
22. Je nesporné, že predmetom konania je regresný nárok na náhradu škody. Škoda mala vzniknúť tým, že spoločnosť KTP Group s.r.o. si objednala lešenárske, pieskovacie a natieracie práce u žalovaného, pričom počas rekonštrukcie lávky bol poškodený majetok vlastníkov motorových vozidiel farbou. Uvedená škodová udalosť bola spôsobená zavinením zamestnancov žalovaného. Spoločnosť KTP Group s.r.o. ako hlavný dodávateľ rekonštrukčných prác na zákazke zodpovedala za škodu spôsobenú konaním subdodávateľov. Súd prvej inštancie správne zistil skutkový stav veci a správne posudzoval nárok na náhradu škody podľa § 420 OZ, keďže v danom prípade žalovaný porušil povinnosť obsiahnutú v ust. § 415 OZ, a teda žalovaný nekonal tak, aby nedošlo ku škode na majetku. 23. Podľa § 420 ods. 1, 2, 3 OZ, každý zodpovedá za škodu, ktorú spôsobil porušením právnej povinnosti. Škoda je spôsobená právnickou osobu alebo fyzickou osobou, keď bola spôsobená pri ich činnosti tými, ktorých na túto činnosť použili. Tieto osoby samy za škodu takto spôsobenú podľa tohto zákona nezodpovedajú; ich zodpovednosť podľa pracovnoprávnych predpisov nie je tým dotknutá. Zodpovednosti sa zbaví ten, kto preukáže, že škodu nezavinil. 24. O všeobecnú zodpovednosť podľa Občianskeho zákonníka pôjde len vtedy, ak sú kumulatívne naplnené tieto predpoklady: 1. vznik škody 2. protiprávnosť konania 3. zavinenie škodcu (ktoré je podľa zákona predpokladané) 4. príčinná súvislosť medzi škodou a konaním. 25. Bez zreteľa na to, v akej právnej úprave je obsiahnutá zodpovednosť za škodu, predpokladom tejto zodpovednosti je vždy existencia škody. Vo všeobecnosti je pojem „škoda“ v právnej teórii ako aj v súdnej praxi ustálený a považuje sa za ňu majetková ujma, ktorá je objektívne vyjadriteľná v peniazoch. Za protiprávne konanie ako predpoklad zodpovednosti za škodu je označované konanie, ktoré je v rozpore s objektívny právom, teda konanie, ktoré porušuje hmotnoprávne vzťahy. Vo vzťahu k zodpovednosti za škodu je potrebné poukázať na to, že aj nesplnenie prevenčných povinností (tzv. generálne prevencia) v ustanoveniach § 415 OZ, je považované za protiprávne konanie. O protiprávne konanie môže ísť len vtedy, ak konanie je v rozpore s existujúcou hmotnoprávnou úpravou spoločenských vzťahov, alebo je v rozpore so zmluvným dojednaním. 26. Odvolací súd sa v celom rozsahu stotožňuje so záverom súdu prvej inštancie, že žalobca preukázal naplnenie predpokladov vzniku zodpovednosti žalovaného za škodu na motorových vozidlách, pretože predovšetkým preukázal vznik škody ako nevyhnutný predpoklad vzniku zodpovednosti za škodu. Súd prvej inštancie na základe vykonaného dokazovania vyčerpávajúco odôvodnil aká škoda je predmetom konania, kto škodu spôsobil a teda koho konaním a porušením prevenčnej povinnosti škoda vznikla. 27. V prípade odvolacej námietky nesprávneho posúdenia spoluzodpovednosti žalovaného, keď podľa žalovaného súd prvej inštancie ustálil jeho spoluzodpovednosť vo výške 75 %, ale nevykonal žiadne dokazovanie k tomu smerujúce a určenie tejto spoluzodpovednosti náležite v odôvodnení nevysvetlil, je uplatnená námietka v rozpore s obsahom napadnutého rozhodnutia. Súd prvej inštancie rozhodnutie o delenej zodpovednosti viacerých škodcov, a to žalovaného a spoločnosti KTP Group, s.r.o., odôvodnil v bode 58 napadnutého rozsudku. Žalovaný ako škodca má vzťah nielen k vlastnému protiprávnemu konaniu a škode, keď svojím konaním a porušením zákonnej prevenčnej povinnosti priamo škodlivý účinok vyvolal, ale má vzťah aj ku konaniu ostatných osôb, ktoré sa zúčastnili na vzniku škody, t. j. v tejto veci spoločnosť KTP Group, s.r.o., ktorá porušila svoju zmluvnú povinnosť zabezpečiť riadne rizikový priestor. S aplikáciou delenej zodpovednosti podľa § 438 ods. 2 Občianskeho zákonníka, ako aj s určením podielu jednotlivých škodcov na škode tak ako ich ustálil súd prvej inštancie, sa odvolací súd v plnom rozsahu stotožňuje. Vznesená odvolacia námietka žalovaného je teda podľa odvolacieho súdu nedôvodná. 28. Žalovaný ďalej v odvolaní namieta, že súd prvej inštancie dospel k nesprávnym skutkovým zisteniam, keď vôbec nezdôvodnil, že svedok si nepamätal podrobnosti o procese čistenia, ale vedel uviesť, že len z činnosti žalovaného na lávke k tomu mohlo dôjsť. Rovnako súd neriešil ani nezrovnalosti v dátume hlásenia škody. Žalovaný spochybnil , z ktorej strany boli autá zašpinené, nakoľko nie sú doložené fotografie a táto okolnosť ani nie je zaznamenaná v hlásení škodovej udalosti. Odvolací súd
konštatuje, že s uvedenými námietkami žalovaného sa súd prvej inštancie v napadnutom rozhodnutí vysporiadal a žiadna z týchto námietok nie je spôsobilá privodiť vo vzťahu k zodpovednosti žalovaného za škodu iný záver, ako ten, ku ktorému dospel súd prvej inštancie. Odvolaciemu súdu sa javí, že námietky žalovaného sú uplatnené ako všeobecné špekulácie, bez väzby na konkrétnu vec. Odvolateľ síce uplatnil námietku, že súd prvej inštancie dospel na základe vykonaného dokazovania k nesprávnym skutkovým zisteniam, ale konkrétnu nesprávnosť neuvádza, obsahom odvolacích námietok sú tak len púhe dohady odvolateľa, aký prípadne iný skutkový záver prichádza do úvahy, avšak bez uvedenia konkrétneho dôkazu, z ktorého by mal vyplývať a ktorý súd prvej inštancie podľa odvolateľa nesprávne vyhodnotil. 29. Žalovaný ani podľa odvolacieho súdu nepreukázal okolnosti, ktoré by ho zbavovali zodpovednosti za škodu. Žalovaný v odvolaní poukázal na emaily zo dňa 15.1.2016, 16.3.2016, 21.3.2016, 11.4.2016, pričom odvolací súd k uvedenému dodáva, že ak potrebné opatrenia na zabezpečenie areálu nezabezpečila spoločnosť KTP Group s.r.o., tak bolo povinnosťou žalovaného zabezpečiť predchádzanie škodám v zmysle ust. § 415 OZ ako aj povinnosť vyplývajúca z dohody zmluvných strán a teda uvedené zaslanie emailov spoločnosti KTP Group s.r.o., nebolo dostatočným opatrením žalovaného. Žalovaný ako subdodávateľ diela mal povinnosť sám prijať opatrenia na odvrátenie hroziacej škody alebo odmietnuť vykonanie diela do času, kým objednávateľ neprijme zodpovedajúce opatrenia. V prípade, ak hrozilo poškodenie zaparkovaných motorových vozidiel, žalovaný nemal začať so striekaním lávky s prihliadnutím na jeho predpokladanú odbornú starostlivosť, ktorú ako spoločnosť s predmetom takýchto činností mal mať. Odvolací súd sa stotožňuje so skutkovým stavom tak ako ho ustálil súd prvej inštancie a to na základe vykonaného dokazovania. 30. K námietkam žalovaného týkajúce sa vzniku a rozsahu škody na motorovom vozidle žalovaný nepredložil žiadne dôkazy a ani vykonanie dôkazov ktoré by preukázali spôsob vzniku a rozsah poškodenia nenavrhol a preto tieto námietky sú len nepreukázaným tvrdením žalovaného a súd na ne nemôže prihliadať. V tejto súvislosti odvolací súd poukazuje na odôvodnenie súdu prvej inštancie, a to na bod 60. - 66. rozsudku, s ktorými sa odvolací súd plne stotožňuje. Žalovaný namietal výšku škody v rozsahu nákladov na čistenie poškodeného vozidla avšak neuviedol v čom (v ktorých položkách) je výška nákladov neprimeraná a v konaní nepredložil dôkazy, ktoré by spochybnili výšku žalobcom uplatneného regresného nároku. 31. Odvolací súd má za to, že nemožno prisvedčiť argumentácii žalovaného, podľa ktorej súd prvej inštancie nesprávne právne posúdil aj použitie záverov rozhodnutia Krajského súdu v Košiciach sp. zn. 3Cob/112/2015 zo dňa 23.2.2017, nakoľko v predmetnom rozhodnutí sa jedná o odlišný skutkový stav, kedy došlo k poškodeniu motorového vozidla parkujúceho na mieste, kde bol zákaz vjazdu parkovania na pešej zóne s obmedzením vjazdu, ktorý bol označený pevne osadenou dopravnou značkou. Skutkové okolnosti vo veci sp. zn. 3Cob/112/2015 boli teda odlišné od posudzovanej veci a preto závery uvedeného rozhodnutia Krajského súdu v Košiciach nie je možné na túto sporovú vec aplikovať. 32. Z uvedených dôvodov odvolací súd dospel k záveru, že odvolanie žalovaného je v celom rozsahu nedôvodné, rozsudok súdu prvej inštancie je v napadnutých výrokoch I. a III. vecne správny, preto ho podľa § 387 ods. 1, ods. 2 C.s.p. potvrdil. 33. O nároku na náhradu trov odvolacieho konania bolo rozhodnuté podľa § 396 ods. 1 v spojení s § 255 ods. 1 a § 262 ods. 1 C.s.p. tak, že súd žalobcovi priznal voči žalovanému nárok na náhradu trov odvolacieho konania v celom rozsahu, keďže bol v odvolacom konaní plne úspešný. S poukazom na ust. § 262 ods. 2 C.s.p., o výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 34. Rozhodnutie prijal senát Krajského súdu v Bratislave pomerom hlasov 3:0 (§ 393 ods. 2 veta druhá C.s.p.). Poučenie:
Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1, C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1, C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2024:2123202785.2 (dáta aktuálne k 10. 11. 2026). Záväzné je znenie zverejnené súdom.




